 **ΕΛΛΗΝΙΚΗ ΔΗΜΟΚΡΑΤΙΑ**

**ΝΟΜΟΣ ΔΩΔΕΚΑΝΗΣΟΥ**

**ΔΗΜΟΣ ΚΩ**

**Κως, 29 Ιουνίου 2015**

**Προς:** Μέσα Μαζικής Ενημέρωσης

Δ Ε Λ Τ Ι Ο Τ Υ Π Ο Υ

Από το Δήμο Κω, εκδόθηκε η ακόλουθη ανακοίνωση, σχετικά με την πρόταση της κ.Ρούφα για την αναστολή λειτουργίας του δημοτικού συμβουλίου και των συλλογικών οργάνων του Δήμου, των οργανισμών και των επιχειρήσεων, μέχρι το δημοψήφισμα:

‘’ Είναι σαφές ότι ο Δήμος , τα συλλογικά όργανα και τα νομικά του πρόσωπα, δεν μπορούν να αναστείλουν τη λειτουργία τους, τη στιγμή που έχουν προγραμματιστεί συνεδριάσεις αλλά υπάρχουν και επείγοντα ζητήματα, που πρέπει να αντιμετωπιστούν.

Η αυτοακύρωση και αδρανοποίηση των συλλογικών οργάνων, λόγω των πολιτικών εξελίξεων, δεν προβλέπεται θεσμικά.

Άλλωστε και η Κεντρική Εξουσία δεν έχει προβεί σε μια ανάλογη ενέργεια.

Η Βουλή δεν έχει κλείσει και λειτουργούν οι κοινοβουλευτικές διαδικασίες.

Το Υπουργικό Συμβούλιο συνεδρίασε κανονικά και αν χρειαστεί θα ξανασυνεδριάσει ενώ σήμερα η κυβέρνηση ανακοίνωσε και την επιλογή της νέας Προέδρου του Αρείου Πάγου.

Ο Δήμος Κω λειτουργεί με απόλυτο σεβασμό στους θεσμούς.

Δεν είναι κρατίδιο ούτε διολισθαίνει σε γραφικότητες του παρελθόντος, όπως η αλήστου μνήμης εξαγγελία για την... καθιέρωση τοπικού νομίσματος.

Ο Δήμος Κω δεν υπηρετεί κομματικές σκοπιμότητες, η νέα δημοτική αρχή στηρίχθηκε σε μια μεγάλη και διακομματική πολιτική και κοινωνική πλειοψηφία.

Σέβεται και θα σεβαστεί απόλυτα τη δημοκρατική επιλογή των πολιτών.’’